अपने यहाँ हिंदी की स्त्री कविता एक ऐसा इला$का है जहाँ पंगा ही पंगा है। खारिज किए जाने का कष्ट बड़ा कष्ट है । खारिज किए जाने की वजहें तय करने वाले ही वाह-वाह करने वाले भी तो ठहरे। तो वाहवाही के लिए 'मर्दानी' भाषा और विषयों का सहारा लिया तो ठीक, यानी मेरे पाले में आकर खेलो वर्ना दूर ठिठककर पाठक रह जाएगा - कि मेरे तो सर से गुज़र जाता है और आलोचक बरसेगा- कितनी इतिवृत्ति है, अनावश्यक विस्तार है, एडिटिंग मांगता है, शिल्प अनगढ़ है! सिर्फ रोना-गाना है, देश-दुनिया की पॉलिटिक्स तो इसमें है ही नहीं! जैनेंद्र की कहानी 'पत्नी' पढ़ी-गुनी हो ईमानदारी से तो समझ आए कि 'घर' जो समाज और देश की आधारभूत इकाई है उसकी पॉलिटिक्स दुनिया के दो टोलों में बँट जाने की पॉलिटिक्स है, एक के स्वामित्व और एक की कमतरी को स्थापित करने वाली पॉलिटिक्स है। लेकिन मर्द को यही एक बस पॉलिटिक्स नहीं लगती! पब्लिक-प्राइवेट स्पेस का और श्रम के लैंगिक बँटवारे भी शायद समझ नहीं आते! सारे इलाके घेर लेना और फिर कहना कि - इस वक्त बाहर निकलोगी तो मोलेस्टेशन ही होगा, पॉलिटिक्स में जाओगी तो झेलना ही पड़ेगा, फिल्मों में जाना है तो 'यह सब' करना ही होगा, पब में बैठोगी तो रेप ही होना न! फिर भाषा की सारी श्वेत-श्याम शब्दावली! और ये सारे विभाजन- द्वेष- हिंसा जहाँ मौजूद है वह भाषा है। जहाँ स्त्री के प्रतिकार दर्ज होने हैं, वह स्पेस भाषा है और भाषा में है। इसलिए अगर स्त्री आंदोलन के दूसरे चरण की मुखर स्त्रीवादी विचारकों ने 'पर्सनल इज़ पॉलिटिकल' का नारा दिया था तो सही ही था। सूसन गूबर ने भी कहा कि 'सेक्शुअल इज़ टेक्श्कुअल' तो एकदम सही कहा। आखिर भाषा और साहित्य भी एक जगह है! बेदखली यहाँ भी स्त्री की वैसी ही हुई जैसी घर में बेघर होकर घर की मालकिन कहलाने वाली हुई!